เก็บ LPN ก่อนแขวน XD ปันผล 0.20 บ. ยีลด์สูง 5% ครึ่งปีหลังฉายแววโตแจ่ม!
เก็บ LPN ก่อนแขวน XD ปันผล 0.20 บ. ยีลด์สูง 5% ครึ่งปีหลังฉายแววโตแจ่ม!
20 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN หลัง LPN เตรียมขึ้นเครื่องหมาย XD ในวันที่ 22 ส.ค.2561 โดยจะปันผลจากกำไรสะสม เป็นเงินสด 0.20 บาทต่อหุ้น และมีกำหนดจ่ายเงินปันผลในวันที่ 5 ก.ย.2561
โดย นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” LPN พร้อมให้ราคาเป้าหมาย 14.20 บาท/หุ้น โดยแนะนำให้นักลงทุนมองข้ามผลประกอบการไตรมาส 2/61 ที่อ่อนแอ และจับตาดูยอดจองซื้อไตรมาส 3/61 ที่มีแนวโน้มแข็งแกร่ง มูลค่าโครงการเปิดใหม่จะกระโดดสูงขึ้นจาก 4.7 พันล้านบาทในไตรมาส 2/61 มาอยู่ที่ 8.3 พันล้านบาทในไตรมาส 3/61
ทั้งนี้คาดกำไรจะฟืนตัวในไตรมาส 3/61 โดยคาดสูงขึ้นจากไตรมาสก่อนและกลับมาเติบโตเทียบจากปีก่อน หลังจากที่ทรงตัวในครึ่งแรกของปี 2561 มีแผนจะเริ่มโอนคอนโด 2 แห่งในไตรมาส 3/61 ได้แก่ Lumpini Suite KasetNgamwongwan (โครงการมูลค่า 1 พันล้านบาท จองแล้ว 100%) และ Seaview Chaam ตึก A (โครงการมูลค่า 700 ล้านบาท จองแล้ว 31%)
ขณะเดียวกันกำไรมีแนวโน้มสูงขึ้นแข็งแกร่งในไตรมาส 4/61 หนุนโดยยอดขายเติบโต (คอนโด 3 แห่งมูลค่ารวม 5 พันล้านบาทจะสร้างแล้วเสร็จ) และอัตรากำไรขยายตัว
ส่วน นักวิเคราะห์บล.ทรีนีตี้ ระบุในบทวิเคราะห์ แนะนำ “ซื้อเก็งกำไร” หุ้น LPN พร้อมให้ราคาเป้าหมาย 13 บาท/หุ้น โดยอิง EPS 2561F ที่ 1.16 บาท/หุ้น และค่าเฉลี่ย P/E ย้อนหลัง 5 ปีที่ 11X หลังจากที่มองว่า LPN ผ่านจุดต่ำสุดไปแล้ว และยอดขายจากการเปิดโครงใหม่ในปี 2560 คาดว่าจะสามารถเริ่มรับรู้ได้ในปี และคาดว่า LPN ยังคงให้ผลตอบแทน Dividend Yield ที่ 4.91% และได้ประกาศจ่ายเงินปันผลระหว่างกาลที่ 0.20 บาท/หุ้น
ทั้งนี้คาดการณ์กำไรสุทธิปี 2561 ที่ 1.7 พันล้านบาท ปรับตัวสูงขึ้น 60.90% เทียบจากปีก่อน และคาดการณ์ยอดโอนที่ 1.13 หมื่นล้านบาท โดยที่ยอดโอนในครึ่งปีแรกสามารถทำไปแล้ว 37.7% ของคาดการณ์ และยอดโอนในไตรมาส 3/61 และไตรมาส 4/61 จะมีการเติบโตทั้งจากไตรมาสก่อนและจากปีก่อน และคาดว่าระดับ Gross Profit Margin ทั้งปีจะอยู่ที่ระดับราว 30.5%
ขณะเดียวกัน นักวิเคราะห์ บล.เคทีซีมิโก้ ระบุในบทวิเคราะห์ แนะนำ “Outperform” หุ้น LPN พร้อมให้ราคาเป้าหมาย 11 บาท/หุ้น แม้ว่ากำไรสุทธิครึ่งปีแรกจะคิดเป็นเพียง 35% ของคาดการณ์กำไรปี 61
อย่างไรก็ตาม คาดว่ากำไรสุทธิจะปรับตัวดีขึ้นในครึ่งปีหลัง เนื่องจากจะมีคอนโด 4 โครงการ มูลค่า 9.35 พันล้านบาท สร้างเสร็จพร้อมโอนในช่วงครึ่งปีหลังนี้ โดยแนวโน้มกำไรจะสูงสุดช่วงไตรมาส 4/61 
นอกจากนี้ LPN ประกาศจ่ายปันผลครึ่งปีแรกที่ 0.20 บาท คิดเป็นผลตอบแทนที่ 2% กำหนดขึ้นเครื่องหมาย XD วันที่ 22 ส.ค.2561 และจ่ายปันผลวันที่ 5 ก.ย.2561
ด้านราคาหุ้น LPN ปิดตลาดวานนี้ (20 ส.ค.) อยู่ที่ 10.20 บาท บวก 0.10 บาท หรือ 0.99% ด้วยมูลค่าซื้อขาย 65.66 ล้านบาท และยังคงมีอัพไซด์จากราคาเป้าหมาย 14.20 บาท อยู่ 39.22%
ทั้งนี้จากการสำรวจข้อมูลค่าสถิติสำคัญ พบว่า ล่าสุด ณ วันที่ 17 ส.ค.2561 อัตราเงินปันผลตอบแทน (Dividend Yield) อยู่ที่ 4.95 เท่า